Aġġornat: "Impunità għal ħadd f'dan il-pajjiż" – Il-PM Il-Prim Ministru Robert Abela jgħid li se jibqa' joffri għażla pożittiva lin-nies F'diskors b'saħħtu fil-Parlament, il-Prim Ministru Robert Abela għamilha ċara li f'dan il-pajjiż ma hemm impunità għal ħadd. Huwa qal li taħt dan il-Gvern, l-istituzzjonijiet huma liberi li jaħdmu u jinvestigaw fejn jidhrilhom li għandhom jagħmlu hekk. Dan filwaqt li se jkompli jara li l-investigazzjonijiet kollha jibqgħu jingħataw ir-riżorsi li jeħtieġu. Huwa kien qed jitkellem fil-Parlament dwar ir-rapport tal-inkjesta pubblika li ġie ppreżentat lilu l-Ħamis b'rabta mal-qtil ta' Daphne Caruana Galizia. Huwa nsista li se jibqa' jagħti għażla pożittiva lin-nies biex filwaqt li dan il-pajjiż ma jinsiex, jitgħallem mill-iżbalji tal-imgħoddi u jibqa' miexi 'l quddiem b'onestà u serjetà. Huwa beda biex qal li: "il-poplu li aħna nirrappreżentaw f'din il-Kamra jixraqlu trasparenza u onestà. Jistħoqqlu li l-fiduċja li tana biex inkunu hawn f'ismu mhux biss insarrfuha f'xogħol iżda wkoll fi djalogu sinċier dwar kif nużaw din l-godda sabiħa tad-demokrazija biex infasslu triq li rridu nieħdu għat-tisħiħ u l-immodernizzar ta' dan il-pajjiż, "Irridu niġu hawn biex nitkellmu fuq sfidi u difikultajiet li qed naffaċċjaw bħala nazzjon. Kien għalhekk li l-ewwel azzjoni li ħadt kienet dik biex titlaqqa din is-seduta. Wara minnufih ippubblikajna r-rapport tal-inkjesta," tenna l-Prim Ministru. Huwa qal li għamel dan kollu minkejja li t-termini tal-inkjesta kienu jobbligawh li jpoġġi biss ir-rapport fuq il-mejda tal-Kamra. Huwa kompla jgħid li ħadd ma stenna li l-impatt ta' dak li ġara f'Ottubru 2017 jittaffa mil-lejl għan-nhar. Qal li din hija ferita li trid tfieq bil-mod il-mod. "Meta ngħidu li rridu nagħlqu din il-ferita ara ma jkunx hawn min jaħseb li nistgħu nazzardaw ninsew minn dak li għadda minnu f'pajjiżna. Minflok għandna niftakru ħalli fid-deċiżjonijiet li nieħdu nipprovaw kemm nistgħu noħolqu l-istat li jagħmilha iebsa li att bħal dan ma jerġa' jiġri qatt." "Il-piż tal-apoloġija nerfgħu jien bħala Kap tal-Gvern u f'isem l-Istat" Huwa semma kif l-inkjesta pubblika ddikjarat b'mod ċar illi l-istat ma kellux rwol fl-assassinju ta' Daphne iżda qalet ukoll li l-mod kif ħadem l-istat ħoloq dak l-ambjent li wassal għal dan il-każ. Qal li għal dan talab apoloġija f'konferenza stampa u rrepeta l-istess apoloġija fil-Parlament. "Illum għandi l-privileġġ li nirrappreżenta lill-poplu bħala Prim Ministru iżda ngħidlu li l-piż ta' din l-apoloġija nerfgħu jien bħala Kap tal-Gvern u f'isem l-Istat għax mhumiex il-familji Maltin u Għawdxin li jridu jerfgħu dan il-każ. Għax mhemmx dubju li l-qtil ma jirriflettix lilhom jew dak li jemmnu fih," qal Dr Abela. Tant hu hekk, żied jgħid il-Prim Ministru li minn meta f'Jannar 2020 dan il-Gvern imbarka fuq proċess qawwi ta' riformi, ħass sens qawwi ta' appoġġ mifrux fejn l-imsieħba soċjali sibniehom magħna jipproponu u jgħinuna ntejbu fejn seta' sar aħjar. Huwa qal li: "l-ħaddiema tas-servizz pubbliku laqgħu l-isfidi kbar li jimplimentaw il-bidliet u l-kapijiet ta' awtoritajiet regolatorji differenti u dawk tal-infurzar kienu fuq quddiem nett dejjem ġejjin bl-ideat ta' kif dak li kellna tajjeb stajna ntejbuh u dak li ma kienx ta' livell meħtieġ inbiddluh mill-qiegħ. Dan l-appoġġ mifrux kien riżultat ta' rieda b'saħħitha li din il-bidla ssir u ssir bil-qawwi." "L-Istat illum jaħdem b'mod totalment differenti" – Il-PM